**ข้อสอบ Comprehensive OSCE**

**ปีการศึกษา 2560**

**ผู้ออกข้อสอบ**

**ภาควิชา** กุมารเวชศาสตร์ **ใช้สอบนักศึกษาแพทย์** ชั้นปีที่ 6

**ชื่อเรื่อง** การซักประวัติมารดาที่พาบุตรชายอายุ 5 ปี มาพบแพทย์ด้วยเรื่องอุจจาระผิดปกติ

(ท้องผูก : Functional constipation)

**วัตถุประสงค์ตามเกณฑ์แพทยสภา** 2555 ข. หมวดที่ 2 ข้อ 2. 1.14

**ประเภทพฤติกรรมทางคลินิก** History Taking

**ระยะเวลาที่ใช้สอบ** 5นาที

**คะแนนเต็ม** 100 คะแนน **เกณฑ์ผ่าน**  59 คะแนน

**การแก้ไขปรับปรุง** ครั้งที่ 1 วันที่ 24 ตุลาคม 2560

**อุปกรณ์และบุคลากร**

1. แบบประเมินพฤติกรรม (Checklist)
2. มารดาจำลองเพศหญิงอายุ 30–40 ปี 1 คน
3. โต๊ะ 1 ตัว เก้าอี้ 3 ตัว
4. แผ่นพลาสติกรองเขียนแบบประเมิน
5. แผ่นโจทย์และคำสั่งปฏิบัติ

**โจทย์**

มารดาพาบุตรชายอายุ 5 ปี มาพบแพทย์ด้วยเรื่องอุจจาระผิดปกติ

**คำสั่งปฏิบัติ**

1. จงซักประวัติเพื่อให้ได้การวินิจฉัยเบื้องต้น (90 คะแนน)
2. แจ้งการวินิจฉัยโรคที่เป็นไปได้มากที่สุด 1 โรคแก่ผู้คุมสอบ (10 คะแนน)

**บทผู้ป่วยจำลอง**

**สถานการณ์ :** ท่านสวมบทเป็นมารดาจำลองพาบุตรชายมาพบแพทย์ด้วยเรื่องอุจจาระผิดปกติ ขณะนี้นั่งบนเก้าอี้ที่ห้องตรวจ รอแพทย์ซักประวัติ

**การแต่งกาย :** ปกติ

**สีหน้าท่าทาง :** ปกติ

**ข้อมูลทั่วไป :** เมื่อถูกซักถามสิ่งต่อไปนี้ ขอให้มารดาจำลองตอบดังนี้

1. ชื่อ – นามสกุล อายุ การศึกษา ตอบตามความเป็นจริง อาชีพแม่บ้าน
2. ชื่อของบุตร ด.ช.นนท์ อายุ 5 ปี เรียนอยู่ชั้นอนุบาล

**ข้อมูลที่เกี่ยวกับการเจ็บป่วย**

ถ้าท่านถูกถามเกี่ยวกับอาการเจ็บป่วยของบุตร ให้ตอบดังนี้

1. ถ่ายอุจจาระลำบากมา 2 เดือน
2. ถ่ายสัปดาห์ละ 1-2 ครั้ง
3. อุจจาระก้อนใหญ่ แข็ง บางครั้งมีเลือดสดเคลือบอุจจาระหรือหยดตามการหลังการถ่าย ตอนถ่ายมีเจ็บก้น
4. ชอบกลั้นอุจจาระ ไม่มีอุจจาระรดกางเกง
5. ปวดท้องเป็นพักๆ ถ่ายแล้วดีขึ้น
6. ไปพบแพทย์ที่คลินิก ได้ยามารับประทาน 2-3 วัน กินก่อนนอนวันละครั้ง ดีขึ้นพอหยุดยา กลับมาเป็นอีก
7. ก่อนหน้านี้ถ่ายปกติดี ทุกวัน ถึง วันเว้นวัน แต่ประมาณ 2-3 เดือนก่อนเดินทางไปต่างจังหวัด หลังจากนั้นไม่ยอมถ่าย 5 วัน มารดาจึงสวนอุจจาระแล้วหลังจากนั้นถ่ายผิดปกติมาตลอด
8. ไม่ชอบกินข้าว กินข้าวน้อย ชอบกินขนมถุง ขนมซอง ไม่กินผักและผลไม้
9. กินนม UHT รสจืด วันละ 2-3 กล่อง
10. เรียนดี พัฒนาการปกติ
11. ถ่ายขี้เทาตั้งแต่วันแรก
12. คำถามอื่นๆ ให้ตอบ ”ปกติ” **หรือ** “ไม่ปกติ” **หรือ** “ไม่ทราบ”

**บทมารดาจำลองระหว่างการซักประวัติ**

1. หากผู้เข้าสอบถามคำถามลักษณะต่อไปนี้

* ลักษณะอุจจาระเป็นอย่างไร
* ลักษณะการถ่ายอุจาระ (จำนวนครั้งต่อวัน เป็นต้น)
* ลักษณะเลือดที่ปนออกมากับอุจาระ
* เกิดอะไรขึ้นก่อนที่จะถ่ายอุจจาระผิดปกติ
* อาการร่วมอื่นๆ
* ลักษณะ/ชนิดของอาหารหรือเครื่องดื่มหรือของขบเคี้ยว

ให้มารดาจำลองทำสีหน้าไม่เข้าใจ และขอให้ผู้เข้าสอบยกตัวอย่าง ก่อนที่จะตอบต่อไป

1. ถ้าผู้เข้าสอบพูดว่า “มีอะไรจะซักถาม หรือไม่” **หรือ** “มีอะไรจะเล่าให้หมอฟังอีกหรือไม่” ให้ตอบว่า “ไม่มี”

**คำสั่งผู้ช่วยสถานี :** ไม่มีผู้ช่วยสถานี

**คำสั่งสำหรับผู้สังเกตพฤติกรรมนักศึกษา (ผู้ประเมิน) ซึ่งอาจจะไว้ใน Checklist**

* โปรดทำความเข้าใจในแบบประเมินและตกลงทำความเข้าใจให้ตรงกันในการให้คะแนนกับผู้คุมสอบท่านอื่นที่คุมสอบข้อเดียวกันนี้
* สำรวจอุปกรณ์ หุ่นจำลอง และหรือผู้ป่วยจำลองที่ใช้ในการสอบให้อยู่ในสภาพเดียวกัน เมื่อผู้เข้าสอบแต่ละคนมาถึงสถานีสอบ
* ซักซ้อมกับผู้ป่วยจำลองก่อนเริ่มการสอบ เพื่อให้ผู้ป่วยจำลองเตรียมพร้อมก่อนเสมอ
* นับแบบประเมินว่ามีจำนวนครบตามจำนวนผู้เข้าสอบ
* เมื่อผู้เข้าสอบเข้ามาในห้อง ให้รับเอาสติ๊กเกอร์หมายเลขผู้เข้าสอบมาติดที่หัวกระดาษ checklist ถ้ามี checklist 2 หน้า กรุณาติดทั้ง 2 หน้า (ทวงสติ๊กเกอร์จากผู้เข้าสอบหากลืมยื่นให้)
* ไม่พูดหรือให้คำแนะนำใดๆ แก่ผู้เข้าสอบระหว่างการสอบ
* กรุณาปิดโทรศัพท์มือถือ และงดรับโทรศัพท์ระหว่างการสอบ
* ในการสอบแต่ละข้อที่ใช้เวลา 5 นาที จะมีเสียงกริ่ง 2 ครั้ง กริ่งแรกจะดังสั้นๆ เมื่อเวลาผ่านไปแล้ว 4 นาที 30 วินาที เป็นเสียงกริ่งที่เตือนผู้เข้าสอบให้ตอบ หรือผู้คุมสอบให้ถามถึงการวินิจฉัยโรคหรือคำตอบที่อยู่ในคำสั่งปฏิบัติ กริ่งที่สองจะดังยาวเมื่อเวลาผ่านไป 5 นาที เป็นกริ่งที่ผู้เข้าสอบจะต้องเปลี่ยนสถานีสอบ
* เมื่อเสียงกริ่งหมดเวลา 5 นาที สิ้นสุดลง จะไม่มีการคิดคะแนนให้ ถึงแม้ว่านักศึกษาจะตอบได้ถูกต้อง
* หลังจากผู้เข้าสอบที่มีป้ายหน้าอกคำว่า “ว่าง” ผ่านสถานีที่สอบข้อนี้ ท่านจะได้พัก 5 นาที ก่อนผู้เข้าสอบคนต่อไปจะเข้าสอบที่สถานีสอบของท่าน
* ในขณะคุมสอบโปรดนั่งหรือยืนในตำแหน่งที่ท่านสามารถได้ยินและเห็นพฤติกรรมของทั้งผู้เข้าสอบและผู้ป่วยจำลองได้อย่างชัดเจน
* เพื่อความถูกต้องของคะแนน กรุณาอย่ารวมคะแนน ขณะกำลังดำเนินการสอบ
* กรุณาอย่าแก้ไข.Checklist.ในขณะสอบ.หากมีข้อคิดเห็นเพิ่มเติมโปรดเขียนลงใน Checklist
* หากท่านต้องการแก้ไขคะแนนที่ให้ ขอให้ขีดฆ่าคะแนนเดิมพร้อมทั้งเซ็นชื่อกำกับคะแนนที่ขีดฆ่านั้น ทั้งนี้เพื่อความยุติธรรม และโปร่งใสในการรวมคะแนน
* ขอให้ความเห็นพฤติกรรมผู้เข้าสอบ ในประเด็น “ความสามารถในภาพรวม (Overall Performance)” ด้วย

****